Републички завод за статистику

Београд, Милана Ракића 5

**ЈАВНИ ПОЗИВ**

**ЗА ОТУЂЕЊЕ БЕЗВРЕДНОГ РЕГИСТРАТОРСКОГ МАТЕРИЈАЛА**

**путем прикупљања понуда**

Републички завод за статистику (у даљем тексту: Завод) отуђује безвредни регистраторски материјал (у даљем тексту: материјал) папир, у дужини од 189,61 метара који је распоређен по кутијама-9028 комада, свака оквирнe тежине по 3 кг, приближно 27 тона папира. Коначна тежина материјала биће утврђена након поступка уништења.

Поступак отуђења подразумева и уништење материјала. Поступак ће бити спроведен путем прикупљања затворених писаних понуда, а избор најповољније понуде извршиће се применом критеријума највише понуђене цене по килограму материјала.

Преузимање ће се вршити на адреси, Милана Ракића број 5, Београд. Извршилац услуге је дужан да материјал преузме, пренесе и уништи.

Уколико два понуђача понуде исту цену по килограму материјала, поступак ће се наставити путем јавног надметања. Надметање се врши јавно, усменим путем са понуђачима који су поднели одговарајућу понуду. Надметање се спроводи у највише 3 круга или док један од понуђача не понуди вишу цену по кг материјала.

Право учешћа имају сва лица која доставе документацију одређену овим огласом.

Писана понуда подноси се у затвореној коверти и треба да садржи понуђену цену по килограму регистраторског материјала-папира, назив понуђача, адресу, број телефона и извод о регистрацији привредног субјекта издат од Агенције за привредне регистре, осим у случају када је за регистрацију надлежан други орган, као и документацију наведену у следећем пасусу овог огласа.

Поступак продаје се спроводи у складу са Законом о управљању отпада (Службени гласник РС, бр. 36/2009, 88/2010 и 14/2016), па је у том смислу понуђач дужан да уз понуду достави фотокопије следећих дозвола и то: **дозволу за сакупљање отпада, дозволу за транспорт отпада, дозволу за третман отпада (дозволу за складиштење отпада и дозволу за одлагање отпада) или фотокопију једне интегралне дозволе, осим у случајевима када је за регистрацију надлежан други орган.**

Уколико понуђач не поседује неку од појединачних дозвола према Закону о управљању отпада, дужан је да достави фотокопију уговора о пословно техничкој сарадњи са правним или физичким лицем које поседује наведену дозволу,као и фотокопију дозволе.

**Понуда која не садржи све наведене елементе, неће се узети у разматрање.**

Писана понуда се подноси најкасније до петка 10. јуна до 11:00 часова у затвореној коверти на адресу: Републички завод за статистику, Милана Ракића број 5, Звездара, Београд, Одељење за правне и кадровске послове. Коверат мора имати ознаку: ″Понуда-не отварати-за отуђење безвредног регистратосрског материјала″

Понуде ће бити отворене јавно, дана 10. јуна у 11:10 часова, у просторијама Завода.

Са купцем који понуди највишу цену по килограму материјала биће закључен уговор.

Купац је дужан, након закључења Уговора да у року од 24 часа од тренутка пријема позива овлашћеног лица Продавца започне преузимање материјала, као и да у року од 2 дана након уништења материјала достави Продавцу Документ о кретању отпада.

Трошкове преузимања и транспорта сноси купац, као и јавне дажбине према важећим прописима.

Лице задужено за давање обавештења о јавном позиву:

Републички завод за статистику, Младен Величковић-mladen.velickovic@stat.gov.rs

У Београду: 6.јун. 2016. године.